Na temelju članka 54. stavka 1. Zakona o ustanovama (NN br. 76/93., 29/97.,47/99., 35/08., 127/19 i 151/22), članka 98. stavka 3. Zakona o odgoju i obrazovanju u osnovnoj i srednjoj školi (NN br. 87/08, 86/09, 92/10, 105/10, 90/11, 5/12, 16/12, 86/12, 94/13, 136/14-RUSRH, 152/14, 7/17, 68/18, 98/19, 64/20, 151/22 i 156/23), te članka 80. Statuta Osnovne škole Ivana Gorana Kovačića Vrbovsko (KLASA:012-03/19-01/01, URBROJ:2193-05-01-19-01 od 26. ožujka 2019. godine), Školski odbor Osnovne škole Ivana Gorana Kovačića Vrbovsko na 46. sjednici održanoj 29. travnja 2024. godine, uz prethodnu suglasnost osnivača, Primorsko-goranske županije (KLASA:024-01/24-01/13,URBROJ:2170-01-01/6-24-54 od 8. travnja 2024. godine ) donio je

**II. IZMJENE I DOPUNE**

**STATUTA**

**OŠ IVANA GORANA KOVAČIĆA VRBOVSKO**

Članak 1.

U Statutu Osnovne škole Ivana Gorana Kovačića Vrbovsko (KLASA:012-03/19-01/01,URBROJ:2193-05-01-19-01 od 26. ožujka 2019. godine) i Izmjenama i dopunama Statuta (KLASA:012-03/20-01/01, URBROJ: 2193-05-01-20-01 od 28. svibnja 2020. godine) u članku 4. stavku 3. briše se točka 6.

Članak 2.

Članak 11. Statuta stavak 5. mijenja se i glasi:

(5) Za sudjelovanje učenika u izbornim i fakultativnim predmetima, aktivnostima, modulima, programima i projektima Škole koji nisu obvezni potrebno je informirati roditelje i pribaviti njihovu pisanu suglasnost.

Članak 3.

Članak 14. Statuta mijenja se i glasi:

1. Nastava se izvodi na hrvatskom jeziku i latiničnom pismu.
2. Nastava se izvodi u klasičnim i specijaliziranim učionicama te na drugim mjestima i ustanovama sukladno školskom kurikulumu te godišnjem planu i programu rada Škole.
3. Nastava se ustrojava po razredima, a izvodi se u redovnim i kombiniranim razrednim odjelima te u odgojno-obrazovnim skupinama sukladno zakonu.
4. U izvanrednim okolnostima, kada nije moguće izvođenje nastave u Školi, Škola može za sve učenike ili dio učenika određenih razrednih odjela izvoditi nastavu na daljinu, uz suglasnost osnivača Škole na temelju prethodne suglasnosti ministra.
5. Nastavnu godinu, odnosno početak i završetak nastave, broj radnih dana i odmore učenika za svaku školsku godinu propisuje ministar odlukom.
6. Nastavni sat traje 45 minuta, ako nastavnim planom i programom nije drugačije određeno.
7. Iznimno trajanje nastavnog sata može se mijenjati zbog posebnih okolnosti uz

prethodnu suglasnost ministarstva.

1. U Školi se mogu koristiti samo udžbenici odobreni od strane nadležnog ministarstva sukladno posebnom zakonu.
2. Škola organizira prehranu učenika u skladu s normativima koje donosi ministarstvo nadležno za zdravstvo.

Članak 4.

Članak 19. stavak 1. Statuta mijenja se i glasi:

1. Odgojno-obrazovni standard učenika čine obvezni i izborni predmeti, a pored navedenih učenik može biti uključen u izvannastavne i izvanškolske aktivnosti.

Članak 5.

Članak 80. Statuta mijenja se i glasi:

1. Uz poslove za koje je kao tijelo upravljanja Škole ovlašteno zakonom i provedbenim propisima, Školski odbor:

* imenuje i razrješuje ravnatelja uz prethodnu suglasnost ministra o čemu je dužan bez odlaganja obavijestiti osnivača,
* daje prethodnu suglasnost u vezi sa zasnivanjem i prestankom radnog odnosa u školskoj ustanovi,
* donosi Statut uz prethodnu suglasnost osnivača, a na prijedlog ravnatelja Škole,
* donosi opće i pojedinačne akte na prijedlog ravnatelja Škole,
* donosi školski kurikulum na prijedlog Učiteljskog vijeća i ravnatelja Škole,
* donosi godišnji plan i program rada na prijedlog ravnatelja Škole i nadzire njegovo izvršavanje,
* donosi financijski plan, financijski polugodišnji i godišnji izvještaj, na prijedlog ravnatelja,
* donosi polugodišnji i godišnji izvještaj o izvršenju financijskog plana, na prijedlog ravnatelja,
* odlučuje o raspodjeli rezultata poslovanja, na prijedlog ravnatelja,
* na prijedlog ravnatelja donosi odluku o upućivanju na ovlaštenu prosudbu radne sposobnosti radnika za kojega postoji osnovana sumnja da mu je psihofizičko zdravlje narušeno u mjeri koja umanjuje njegovu radnu sposobnost,
* odlučuje o zahtjevima radnika za zaštitu prava iz radnog odnosa,
* osniva udruge učenika,
* uz suglasnost osnivača odlučuje o promjeni djelatnosti Škole,
* odlučuje o davanju suglasnosti za zaključivanje ugovora o stjecanju, otuđivanju i opterećivanju imovine (osim nekretnina) vrijednosti od 2.650 EUR do 12.000 EUR bez PDV-a,
* odlučuje o davanju suglasnosti za zaključivanje ugovora o izvođenju investicijskih radova (temeljem provedenih postupaka nabave) vrijednosti do 12.000 EUR bez PDV-a,
* uz suglasnost osnivača odlučuje o davanju suglasnosti na zaključivanje ugovora o stjecanju, otuđivanju i opterećivanju imovine (osim nekretnina) vrijednosti preko 12.000 EUR bez PDV-a,
* uz suglasnost osnivača odlučuje o davanju suglasnosti na zaključivanje ugovora o stjecanju, otuđivanju i opterećivanju nekretnina bez obzira na njihovu vrijednost,
* predlaže osnivaču statusne promjene,
* daje osnivaču i ravnatelju prijedloge i mišljenja o pojedinim pitanjima važnim za rad i sigurnost u školi,
* razmatra rezultate odgojno-obrazovnog rada,
* bira i razrješava predsjednika i zamjenika predsjednika Školskog odbora,
* razmatra predstavke i prijedloge građana u svezi s radom Škole,
* obavlja druge poslove određene ovim Statutom i drugim općim aktima Škole.

Članak 6.

Članak 83. Statuta mijenja se i glasi:

1. Ravnatelj mora ispunjavati nužne sljedeće uvjete:
2. završen studij odgovarajuće vrste za rad na radnom mjestu učitelja, nastavnika ili stručnog suradnika u školskoj ustanovi u kojoj se imenuje za ravnatelja, a koji može biti:
   1. sveučilišni diplomski studij ili
   2. integrirani preddiplomski i diplomski sveučilišni studij ili
   3. specijalistički diplomski stručni studij,
   4. položen stručni ispit za učitelja, nastavnika ili stručnog suradnika, osim u slučaju iz članka 157. stavaka 1. i 2. Zakona o odgoju i obrazovanju u osnovnoj i srednjoj školi.
3. uvjete propisane odredbom članka 106. Zakona o odgoju i obrazovanju u osnovnoj i srednjoj školi,
4. najmanje osam godina radnog iskustva u školskim ili drugim ustanovama u sustavu obrazovanja ili u tijelima državne uprave nadležnim za obrazovanje, od čega najmanje pet godina na odgojno-obrazovnim poslovima u školskim ustanovama.
5. Osim osoba koje su završile neki od studija navedenih u stavku 1. točki 1. ovoga članka ravnatelj Škole može biti i osoba koja je završila stručni četverogodišnji studij za učitelje kojim se stječe 240 ECTS bodova.
6. Iznimno ravnatelj Škole može biti i osoba koja ne ispunjava uvjete iz stavka 1. točke 1. ili stavka 2. ovoga članka ako u trenutku prijave na natječaj za ravnatelja obavlja dužnost ravnatelja u najmanje drugom uzastopnom mandatu, a ispunjavala je uvjete za ravnatelja propisane Zakonom o osnovnom školstvu (NN 59/90, 26/93, 27/93, 29/94, 7/96, 59/01, 114/01 i 76/05).

Članak 7.

Članak 100. Statuta mijenja se i glasi:

1. Ravnatelj uz poslove za koje je ovlašten temeljem Zakona o ustanovama obavlja i sljedeće poslove:

* organizira i vodi poslovanje Škole,
* predstavlja i zastupa Školu,
* odgovoran je za zakonitost rada i stručni rad Škole,
* poduzima sve pravne radnje u ime i za račun Škole,
* zastupa Školu u svim postupcima pred sudovima, upravnim i drugim državnim tijelima te pravnim osobama s javnim ovlastima,
* predlaže statut i druge opće akte Školskom odboru,
* predlaže Školskom odboru financijski plan, financijski polugodišnji i godišnji izvještaj i polugodišnji i godišnji izvještaj o izvršenju financijskog plana,
* predlaže Školskom odboru raspodjelu rezultata poslovanja,
* predlaže Školskom odboru Školski kurikulum,
* predlaže Školskom odboru Godišnji plan i program rada Škole,
* donosi Plan nabave,
* sudjeluje u radu Školskog odbora, bez prava odlučivanja,
* obustavlja izvršenje odluka kolegijalnih tijela za koje smatra da nisu utemeljene na zakonu, podzakonskom ili općem aktu,
* izdaje odluke o radnim obvezama učiteljima i stručnim suradnicima i radne naloge ostalim radnicima,
* imenuje razrednike,
* izvješćuje Osnivača o nemogućnosti utemeljenja Školskog odbora,
* izvršava odluke i zaključke Osnivača, Školskog odbora i Učiteljskog vijeća,
* saziva konstituirajuću sjednicu Školskog odbora i Vijeća roditelja,
* saziva i predsjedava sjednicama Učiteljskog vijeća,
* odlučuje o zasnivanju i prestanku radnog odnosa uz prethodnu suglasnost Školskog odbora sukladno zakonskim odredbama,
* samostalno odlučuje o zasnivanju radnog odnosa kada je, zbog obavljanja poslova koji ne trpe odgodu, potrebno zaposliti osobu na vrijeme do 60 dana,
* imenuje povjerenstva za vrednovanje kandidata za zasnivanje radnog odnosa u Školi
* u slučaju sumnje da je radniku Škole psihofizičko zdravlje narušeno u mjeri da bi njegova radna sposobnost mogla biti smanjena, upućuje Školskom odboru obrazloženi prijedlog za donošenje odluke o upućivanju radnika na liječnički pregled kod ovlaštenog izabranog doktora specijaliste medicine rada radi utvrđivanja radne sposobnosti. Ako se ovlaštenom prosudbom izabranog doktora specijaliste medicine rada utvrdi da radnik nije u mogućnosti uredno izvršavati obveze u odgojno - obrazovnom radu, istu prosudbu upućuje izabranom doktoru medicine primarne zdravstvene zaštite radnika radi pokretanja postupka za ostvarivanje prava iz mirovinskog osiguranja,
* otkazuje ugovor o radu radniku koji odbije izvršiti odluku Školskog odbora o upućivanju na pregled kod ovlaštenog izabranog doktora specijaliste medicine rada radi utvrđivanja radne sposobnosti, a u skladu s odredbama Zakona o odgoju i obrazovanju u osnovnoj i srednjoj školi,
* predlaže Školskom odboru Etički kodeks nakon provedene rasprave na Učiteljskom vijeću te Vijeću roditelja i Vijeću učenika,
* predlaže Školskom odboru Kućni red nakon provedene rasprave na Učiteljskom vijeću te Vijeću roditelja i Vijeću učenika,
* poduzima zakonske mjere zbog neizvršavanja poslova ili neispunjavanja drugih obveza iz radnog odnosa,
* surađuje s nadležnim tijelima i ustanovama te roditeljima i učenicima,
* nadzire pravodobno i točno unošenje podataka u e-maticu,
* upućuje radnike na redovite liječničke preglede,
* izvješćuje Školski odbor i osnivača o nalazima i odlukama tijela upravnog i stručnog nadzora,
* posjećuje nastavu i druge oblike odgojno obrazovnog rada, analizira rad učitelja i stručnih suradnika te osigurava njihovo stručno osposobljavanje i usavršavanje
* zaključuje ugovore o stjecanju, opterećivanju i otuđivanju imovine (osim nekretnina) vrijednosti do 2.650 EUR bez PDV-a samostalno, od 2.650 EUR do 12.000 EUR bez PDV-a uz prethodnu suglasnost Školskog odbora, a preko te vrijednosti uz prethodnu suglasnost Školskog odbora i osnivača,
* zaključuje, uz prethodnu suglasnost Školskog odbora i osnivača, ugovore o stjecanju, opterećivanju ili otuđivanju nekretnina bez obzira na njihovu vrijednost,
* zaključuje ugovore o izvođenju investicijskih radova (temeljem provedenih postupaka javne nabave) vrijednosti do 12.000 EUR bez PDV-a uz prethodnu suglasnost Školskog odbora, a preko te vrijednosti uz prethodnu suglasnost osnivača,
* izvješćuje kolegijalna tijela o nalazima i odlukama tijela upravnog i stručnog nadzora,
* obavlja i druge poslove utvrđene zakonskim i podzakonskim propisima, Statutom i drugim općim aktima Škole te poslove za koje izrijekom zakonom, provedbenim propisima ili općim aktima nisu ovlaštena druga tijela Škole.

Članak 8.

Članak 104. stavak 1. Statuta mijenja se i glasi:

1. Školski odbor dužan je razriješiti ravnatelja i prije isteka roka na koji je imenovan ako ravnatelj zanemaruje obveze poslovodnog i stručnog voditelja Škole, te ako su se stekli uvjeti propisani Zakonom o ustanovama:

* ako ravnatelj sam zatraži razrješenje u skladu s ugovorom o radu,
* ako nastanu takvi razlozi koji po posebnim propisima ili općim propisima o radu dovode do prestanka radnog odnosa,
* ako ravnatelj ne postupa sukladno propisima ili općim aktima Škole, ili neosnovano ne izvršava odluke Školskog odbora ili postupa protivno njima,
* ako ravnatelj svojim nesavjesnim ili nepravilnim radom prouzroči Školi veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Škole,
* ako nastanu okolnosti iz članka 39. stavka 2. Zakona o ustanovama (ravnatelj ne može biti osoba koja prema zakonu kojim se uređuju trgovačka društva ne može biti članom uprave trgovačkog društva).

Članak 9.

U članku 112. stavak 2. Statuta mijenja se i glasi:

1. Poslove tajnika može obavljati osoba koja je završila:
2. sveučilišni integrirani prijediplomski i diplomski studij pravne struke ili stručni diplomski studij javne uprave,
3. stručni prijediplomski studij upravne struke, ako se na natječaj ne javi osoba iz točke a) ovoga stavka.

Članak 10.

U članku 114. stavak 2. Statuta mijenja se i glasi:

1. Uz poslove određene zakonom i provedbenim propisima, Učiteljsko vijeće:

* daje mišljenje na školski kurikulum i godišnji plan i program rada Škole,
* analizira i ocjenjuje odgojno-obrazovni rad,
* obavlja poslove u svezi s izvođenjem nastavnog plana i programa, potrebama i interesima učenika te promicanjem stručno-pedagoškog rada Škole,
* na prijedlog ravnatelja ustrojava razredne odjele i obrazovne skupine,
* na prijedlog ravnatelja imenuje voditelje stručnih aktiva
* po potrebi osniva stručno – savjetodavna tijela škole koja nisu predviđena ovim Statutom
* skrbi o primjeni suvremenih oblika i metoda nastavnog rada s učenicima,
* odlučuje o pedagoškim mjerama sukladno odredbama ovog Statuta, Pravilnika o kriterijima za izricanje pedagoških mjera te Zakona
* odlučuje o pohvalama i nagradama učenicima,
* na prijedlog nadležnog liječnika škole - specijaliste školske medicine donosi odluku o oslobađanju od pohađanja određenog nastavnog predmeta ili određene aktivnosti ako bi to sudjelovanje štetilo zdravlju učenika,
* na prijedlog nadležnog liječnika školske medicine donosi odluku o oslobađanju pohađanja redovite nastave za učenike koji zbog većih motoričkih teškoća ili kroničnih bolesti ne mogu polaziti nastavu,
* raspravlja i odlučuje o stručnim pitanjima,
* daje prijedloge Školskom odboru i ravnatelju za unapređivanje organizacije rada i djelatnosti Škole te uvjetima za odvijanje odgojno- obrazovnog rada,
* odlučuje o zahtjevu roditelja za polaganje ispita pred povjerenstvom i imenuje povjerenstvo za polaganje ispita
* odlučuje o zahtjevu roditelja za preispitivanje ocjene iz pojedinog nastavnog predmeta,
* odlučuje o zahtjevu roditelja za preispitivanje ocjene iz vladanja,
* određuje termine održavanja popravnih ispita i objavljuje ih na mrežnim stranicama i oglasnoj ploči Škole,
* utvrđuje trajanje dopunskog nastavnog rada za učenike koji imaju najviše dvije ocjene nedovoljan na kraju nastavne godine
* glasuje o kandidatu za ravnatelja škole i na temelju utvrđenih rezultata glasovanja donosi pisani zaključak koji dostavlja Školskom odboru
* daje mišljenje na Kućni red i Etički kodeks neposrednih nositelja odgojno-obrazovne djelatnosti,
* obavlja i druge poslove utvrđene ovim Statutom i drugim aktima Škole.

Članak 11.

U članku 117. Statuta stavak 2. mijenja se i glasi:

1. Razredno vijeće:

* raspravlja i odlučuje o stručnim pitanjima razrednog odjela
* skrbi o odgoju i obrazovanju učenika u razrednom odjelu,
* skrbi o ostvarivanju nastavnog plana i programa,
* predlaže izvanučioničku nastavu razrednog odjela,
* skrbi o pedagoškoj dokumentaciji razrednog odjela,
* utvrđuje raspored školskih i domaćih zadaća,
* surađuje s roditeljima i skrbnicima učenika,
* izriče pedagoške mjere sukladno Zakonu o odgoju i obrazovanju u osnovnoj i srednjoj školi te Pravilniku o kriterijima za izricanje pedagoških mjera,
* utvrđuje ocjenu iz vladanja na prijedlog razrednika,
* u slučaju izbivanja ili spriječenosti učitelja određenog nastavnog predmeta ili razrednika utvrđuje ocjenu iz nastavnog predmeta na prijedlog učitelja ili stručnog suradnika kojeg je odredio ravnatelj,
* obavlja druge poslove određene ovim Statutom i drugim aktima Škole.

Članak 12.

Članak 124. Statuta mijenja se i glasi:

1. Radnici škole su osobe koje u školi imaju zasnovan radni odnos, a koje sudjeluju u odgojno-obrazovnom radu s učenicima, kao i druge osobe potrebne za rad školske ustanove.
2. Radnici škole su učitelji, stručni suradnici, administrativno - tehnički i pomoćni radnici.
3. Zbog ispunjavanja posebnih potreba učenika s teškoćama u razvoju, Škola može na prijedlog osnivača, a uz suglasnost Ministarstva, u odgojno-obrazovni proces uključiti pomoćnike u nastavi ili stručno komunikacijske posrednike koji nisu samostalni nositelji odgojno-obrazovne i/ili nastavne djelatnosti, na način i pod uvjetima propisanim Pravilnikom o pomoćnicima u nastavi i stručnim komunikacijskim posrednicima i Zakonom o osobnoj asistenciji.

Članak 13.

Članak 130. Statuta mijenja se i glasi:

1. U prvi razred obveznoga osnovnog obrazovanja Škola upisuje djecu koja do 1. travnja tekuće godine imaju navršenih šest godina života.
2. Upisi u prvi razred osnovnog obrazovanja mogu se provoditi elektroničkim putem.
3. Iznimno od stavka 1. ovog članka u prvi razred može se upisati i dijete koje do 31. ožujka tekuće godine nema navršenih šest godina života, na zahtjev roditelja i u skladu s rješenjem nadležnog upravnog tijela županije.
4. Upis djece u prvi razred provodi se prema planu upisa koji donosi nadležno upravno tijelo županije.

Članak 14.

Članak 131. Statuta mijenja se i glasi:

1. Učenik se u pravilu upisuje u školu kojoj pripada prema upisnom području.
2. Iznimno od prethodnog stavka učenik se može upisati u prvi razred osnovne škole kojoj ne pripada prema upisnom području:

* ako to ne izaziva povećanje broja razrednih odjela utvrđenih planom upisa u osnovnoj školi u koju se upisuje,
* ako se upisuje u školu koja izvodi alternativne, međunarodne te programe na jeziku i pismu nacionalnih manjina.

1. Odluku o upisu učenika u osnovnu školu kojoj ne pripada prema upisnom području, za školske ustanove kojima je osnivač jedinica područne (regionalne) samouprave donosi nadležno upravno tijelo županije.

Članak 15.

Članak 132. stavak 1. Statuta mijenja se i glasi:

1. U prvi razred Škola će upisati samo djecu iz članka 130. ovog Statuta za koju je stručno povjerenstvo za utvrđivanje psihofizičkog stanja djeteta utvrdilo da su sposobna započeti s osnovnim školovanjem u skladu s Pravilnikom o postupku utvrđivanja psihofizičkog stanja djeteta, učenika te sastavu stručnih povjerenstava.

Članak 16.

Članak 134. stavak 1. Statuta mijenja se i glasi:

1. Postupak utvrđivanja psihofizičkog stanja djeteta te sastav stručnog povjerenstva propisuje ministar uz prethodnu suglasnost ministra nadležnog za poslove zdravlja.

Članak 17.

U članku 136. Statuta stavak 6. mijenja se i glasi:

1. Za učenika koji se ispisao iz Škole u e-Matici i drugoj odgovarajućoj pedagoškoj dokumentaciji zaključuje se posljednji razred koji je završio.

Članak 18.

Naslov iznad članka 138. Statuta mijenja se i glasi: „Nastavak školovanja učenika u Republici Hrvatskoj i priznavanje razdoblja obrazovanja u inozemstvu“, a članak 138. Statuta briše se.

Članak 19.

Članak 139. Statuta mijenja se i glasi:

1. Škola provodi postupak priznavanja razdoblja osnovnoškolskog obrazovanja provedenog u inozemstvu u svrhu nastavka osnovnoškolskog obrazovanja – za osobe iz stavka 2. ovog članka, koje su započele osnovnoškolsko obrazovanje u inozemstvu, a nisu stekle inozemnu obrazovnu kvalifikaciju.
2. Učenika stranog državljanina, azilanta, hrvatskog državljanina koji je prekinuo školovanje u inozemstvu ili apatrida koji želi nastaviti školovanje u Republici Hrvatskoj, Škola će upisati u odgovarajući razred nakon priznavanja razdoblja obrazovanja provedenog u inozemstvu.
3. Postupak priznavanja razdoblja osnovnoškolskog obrazovanja provedenog u inozemstvu pokreće se na pisani zahtjev roditelja, skrbnika ili zakonskog zastupnika učenika, a vodi se na temelju isprava, drugih dokaza i podataka o dosadašnjem razdoblju osnovnoškolskog obrazovanja osobe u inozemstvu.
4. Zahtjev za priznavanje mora sadržavati:

* Odgovarajuću ispravu kojom se dokazuje trajanje razdoblja osnovnoškolskog obrazovanja provedenog u inozemstvu, u izvorniku,
* Ovjereni prijevod isprave kojim se dokazuje razdoblje obrazovanja u inozemstvu,
* Ispravu o državljanstvu, osim u slučaju apatrida ili osoba bez državljanstva,
* Presliku osobne iskaznice, putne isprave ili drugog odgovarajućeg dokumenta kojim se može utvrditi identitet osobe za koju se zahtjev podnosi.

1. U postupku iz stavka 1.ovog članka, Škola može zatražiti pomoć i savjet odnosno mišljenje Agencije za odgoj i obrazovanje.
2. Škola je dužna pružati posebnu pomoć učenicima koji ne znaju ili nedostatno poznaju hrvatski jezik u skladu s odredbama Zakona o odgoju i obrazovanju u osnovnoj i srednjoj školi i Pravilniku o provođenju pripremne i dopunske nastave za učenike koji ne znaju ili nedostatno znaju hrvatski jezik i nastave materinskog jezika i kulture države podrijetla učenika.

Članak 20.

Članak 140. Statuta mijenja se i glasi:

1. Postupak priznavanja razdoblja osnovnoškolskog obrazovanja provedenog u inozemstvu provodi Povjerenstvo koje imenuje ravnatelj.
2. Povjerenstvo iz stavka 1. ovog članka čine:

* učitelji Razrednog vijeća razreda učenika za koje se traži nastavak osnovnog obrazovanja,
* stručni suradnik.

1. Povjerenstvo je dužno u primjerenom roku utvrditi prijedlog rješenja i uputiti ga ravnatelju radi donošenja rješenja.

Članak 21.

Članak 141. Statuta mijenja se i glasi:

1. O Zahtjevu za priznavanjem razdoblja osnovnoškolskog obrazovanja provedenog u inozemstvu odlučuje, na prijedlog Povjerenstva, ravnatelj rješenjem, najkasnije u roku od 30 dana od dana podnošenja zahtjeva, a u skladu sa Zakonom o priznavanju i vrednovanju inozemnih obrazovnih kvalifikacija i Zakonom o općem upravnom postupku.

Članak 22.

U članku 144. stavak 3. Statuta mijenja se i glasi:

1. Ravnatelj Škole je obvezan odmah o svakom kršenju prava učenika iz stavka 2. ovoga članka izvijestiti nadležno tijelo za socijalni rad i drugo nadležno tijelo na način kako je propisao ministar.

Članak 23.

Članak 155. Statuta mijenja se i glasi:

1. Predmetni i razredni ispit organiziraju se na kraju nastavne godine, u dva redovna roka, krajem lipnja i krajem kolovoza, a u izuzetnim slučajevima i izvan tih rokova.
2. Učenik koji ne položi razredni ispit u cijelosti do 1. rujna, odnosno u iznimnim slučajevima do 30. rujna, ne može pohađati redovnu nastavu narednog razreda.
3. Ako učenik zbog bolesti ili drugog opravdanog razloga ne pristupi predmetnom ili razrednom ispitu u propisanim rokovima, Škola mu je dužna omogućiti polaganje ispita nakon prestanka razloga zbog kojih nije pristupio ispitu, ali ne kasnije od 15. listopada kalendarske godine.
4. U slučaju da učenik nije mogao pristupiti predmetnom ili razrednom ispitu zbog iznimno teške bolesti, hospitalizacije ili drugih iznimno teških okolnosti, Škola je dužna učeniku omogućiti polaganje ispita i nakon isteka roka od 15. listopada kalendarske godine, uz suglasnost ministra.

Članak 24.

Članak 159. Statuta mijenja se i glasi:

1. Popravni ispit polaže se pred ispitnim povjerenstvom koje imenuje ravnatelj, a ocjena povjerenstva je konačna.
2. Termine održavanja popravnih ispita određuje Učiteljsko vijeće te ih objavljuje na mrežnim stranicama i oglasnoj ploči škole.
3. Popravni ispiti se održavaju krajem školske godine, a najkasnije do 25. kolovoza tekuće godine.
4. Ako učenik zbog bolesti ili drugog opravdanog razloga ne pristupi popravnom ispitu u propisanim rokovima, Škola mu je dužna omogućiti polaganje ispita nakon prestanka razloga zbog kojih nije pristupio ispitu, ali ne kasnije od 15. listopada kalendarske godine.
5. U slučaju da učenik nije mogao pristupiti popravnom ispitu zbog iznimno teške bolesti, hospitalizacije ili drugih iznimno teških okolnosti, Škola je dužna učeniku omogućiti polaganje ispita i nakon isteka roka od 15. listopada kalendarske godine, uz suglasnost ministra.
6. Na polaganje popravnih ispita na odgovarajući način se primjenjuju odredbe članaka 150. do 152. ovoga Statuta.
7. Učeniku koji uspješno završi dopunski nastavni rad odnosno položi popravni ispit, ocjena se upisuje u svjedodžbu.

Članak 25.

Članak 160. Statuta mijenja se i glasi:

1. Za učenike koji zbog većih motoričkih teškoća ili kroničnih bolesti ne mogu polaziti nastavu Škola uz odobrenje Ministarstva organizira nastavu u kući odnosno zdravstvenoj ustanovi, a na prijedlog liječnika školske medicine ako se učenik nalazi na dužem liječenju, te omogućava polaganje predmetnog ili razrednog ispita.
2. Nastava u kući odnosno zdravstvenoj ustanovi može se provoditi u obliku nastave na daljinu (virtualna nastava) korištenjem sredstava elektroničke komunikacije uz odobrenje Ministarstva.

Članak 26.

Članak 162. Statuta mijenja se i glasi:

(1) Učenici koji imaju status kategoriziranog sportaša sukladno odredbama Zakona o sportu, posebno daroviti učenici u umjetničkom području kao i učenici koji se pripremaju za međunarodna natjecanja mogu završiti Školu pohađanjem nastave ili polaganjem ispita u vremenu za polovinu duljem od propisanog trajanja upisanog programa.

(2) Učenici koji imaju status kategoriziranog sportaša pohađaju nastavu i završavaju osnovno obrazovanje prema Pravilniku o načinu pohađanja i završetka obrazovanja sportaša.

(3) Posebno daroviti učenici u umjetničkom području kao i učenici koji se pripremaju za međunarodna natjecanja pohađaju nastavu prema odluci Učiteljskog vijeća, a mogu polagati predmetni i razredni ispit na način propisan u članku 154. ovoga Statuta.

Članak 27.

Članak 164. Statuta mijenja se i glasi:

1. Roditelj učenika dužan je brinuti se da učenik redovito izvršava obveze te u primjerenom roku javiti razlog izostanka učenika u pravilu putem e-Dnevnika.
2. Ako učenik ne dolazi redovito na nastavu ili ne izvršava druge školske obveze, Škola će zatražiti od roditelja ili skrbnika objašnjenje o razlozima učenikovog neizvršavanja obveza.
3. Pod neredovitim dolaskom na nastavu smatra se neopravdani izostanak u trajanju od tri dana uzastopno ili osam dana tijekom jednog mjeseca zbog kojega se učeniku mogu izreći pedagoške mjere.
4. Ako roditelj učenika zanemaruje svoje obveze iz stavka 1. ovog članka Škola je dužna uputiti pisani poziv roditelju na razgovor s razrednikom i stručnim suradnikom Škole.
5. O učenicima koji ne pohađaju školu ili je ne pohađaju redovito, ravnatelj je dužan izvijestiti upravno tijelo županije nadležno za poslove obrazovanja te nadležno tijelo za socijalni rad.

Članak 28.

Članak 166. stavci 3. i 5. Statuta mijenjaju se i glase:

1. Roditelj može, više puta godišnje, opravdati izostanak svoga djeteta u trajanju do tri radna dana, a za koje nije pravodobno podnesen zahtjev za odobrenjem sukladno stavku 1. i 2. ovoga članka, u pravilu putem e-Dnevnika.

(5)Izostanak učenika s nastave može se opravdati i odgovarajućom potvrdom nadležne institucije, ustanove ili druge nadležne fizičke ili pravne osobe (Ministarstvo unutarnjih poslova, sud, nadležno tijelo za socijalni rad, ustanova u koju je učenik uključen zbog pružanja pomoći ili dijagnostike, škola s umjetničkim programima, škola stranih jezika, učenički dom, sportski klub, kulturno-umjetničko društvo, kazalište u koje je učenik uključen, specijalistička ordinacija u kojoj je obavljen pregled ili dijagnostička pretraga i drugo), uključujući i e-potvrdu o narudžbi za pregled u zdravstvenoj ustanovi.

Članak 29.

Članak 170. Statuta mijenja se i glasi:

1. Opomena je pisana, a izriče je razrednik.
2. Pisane opomene se upisuju u e- maticu i e- dnevnik, u za to predviđenu rubriku.

Članak 30.

U članku 176. stavak 2. Statuta mijenja se i glasi:

1. Ravnatelj može rješenjem privremeno udaljiti učenika iz odgojno obrazovnog procesa do donošenja odluke o izricanju pedagoške mjere, ali ne duže od 8 dana, o čemu je dužan pisanim putem izvijestiti roditelja i nadležno tijelo za socijalni rad.

Članak 31.

U članku 181. stavak 4. Statuta mijenja se i glasi:

1. Ravnatelj Škole je obvezan, bez odgađanja, o svakom kršenju prava učenika posebice o oblicima tjelesnog ili duševnog nasilja, spolne zlouporabe, zanemarivanja ili nehajnog postupanja, zlostavljanja ili izrabljivanja izvijestiti nadležno tijelo za socijalni rad odnosno drugo nadležno tijelo.

Članak 32.

U članku 192. Statuta stavak 2. mijenja se i glasi:

(2)Za sudjelovanje učenika u izbornim i fakultativnim predmetima, aktivnostima, modulima, programima i projektima Škole koji nisu obvezni potrebno je informirati roditelje i pribaviti njihovu pisanu suglasnost.

Članak 33.

Naslov iznad članka 217. mijenja se i glasi: „Financijski plan, financijski polugodišnji i godišnji izvještaj, polugodišnji i godišnji izvještaj o izvršenju Financijskog plana“

Članak 34.

Članak 217. Statuta mijenja se i glasi:

1. Financijski plan, financijski polugodišnji i godišnji izvještaj, te polugodišnji i godišnji izvještaj o izvršenju financijskog plana za proteklu godinu donosi Školski odbor, na prijedlog ravnatelja.
2. Dokumente iz stavka 1. ovoga članka te ostala financijska izvješća ravnatelj je dužan pravodobno dostaviti osnivaču i drugim nadležnim tijelima.

Članak 35.

Članak 220. stavak 1. Statuta mijenja se i glasi:

1. Postupak kandidiranja i izbora članova stručnih tijela škole propisuje se Poslovnikom o radu kolegijalnih tijela, a postupak kandidiranja i izbora predsjednika i zamjenika predsjednika Školskog odbora, te vršitelja dužnosti ravnatelja propisan je ovim Statutom.

Članak 36.

Članak 227. Statuta mijenja se i glasi:

1. U Školi se vodi pedagoška dokumentacija i evidencija o učenicima, praćenju nastave i drugih oblika odgojno-obrazovnog rada, upisu i ispisu učenika, vrednovanju učenika, pedagoškim mjerama isključivo u elektroničkom obliku.
2. Škola je obvezna voditi pedagošku dokumentaciju i propisane evidencije sukladno zakonskim odredbama i provedbenim propisima kojima se uređuje djelatnost osnovnoškolskog odgoja i obrazovanja, isključivo u elektroničkom obliku te u skladu s Pravilnikom o pedagoškoj dokumentaciji i evidenciji te javnim ispravama u školskim ustanovama.

Članak 37.

Ove Izmjene i dopune Statuta stupaju na snagu dan nakon dana objave na oglasnoj ploči Škole.

KLASA: 011-03/24-01/1

URBROJ:2193-4-01-24-1

Vrbovsko, 29. travnja 2024.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Viktoria Samsa, prof. i dipl.bibl.

Na ove Izmjene i dopune Statuta osnivač Primorsko – goranska županija dala je suglasnost (KLASA: 024-01/24-01/13, URBROJ: 2170-01-01/6-24-54) od 8. travnja 2024. godine.

Utvrđuje se da su ove Izmjene i dopune Statuta objavljene na oglasnoj ploči Škole dana 29. travnja 2024. godine  te da su stupile na snagu 30. travnja 2024. godine.

Ravnatelj:

\_\_\_\_\_\_\_\_\_\_\_\_\_\_\_\_\_\_\_\_

Anton Burić, prof.